《示嘉儿》
清代·赵清瑞

造物生美材，暴弃良可惜。无负培植心，亟宜求自立。

自立果云何？在不囿于习。目下风俗颓，相耀衣与食。

庸懦恣欺陵，高明惟妒嫉。知识虽早开，揠苗徒自贼。

父兄期栋梁，往往成顽铁。汝年已十六，庭训闻谆切。

成材与不成，均在此时刻。余心望汝殷，汝心宜惕惕。

修词讲鍊气，学书精运笔。作画贵取神，吟诗贵存液。

一艺可名家，其功在不息。人若有恒心，早晚终毕业。

笑汝不足嗔，誉汝未为得。遇物总欣欣，求道常急急。

青莲茁污泥，灵芝生湿热。不囿流俗中，扶摇上千尺。

作者简介：字冰涣，一字冰盦，廪贡生。著有冰盦诗钞。冰盦性兀奡，不谐于俗。中年丧偶。兼夭其爱子良栻，侘傺困顿而卒。诗宗西昆。弥留之时，予往视疾，谆谆以身后诗文为嘱。爰与章君松盦为之醵资梓之，而曹子拙巢为之序云。